b'\n_START_ARTICLE_\nDinastia Ep\xc3\xa0rtida\n_START_PARAGRAPH_\nLa dinastia Ep\xc3\xa0rtida o Sukkalmah (vers 1970-1600 aC.) va governar Elam despr\xc3\xa9s de la dinastia de Simashki._NEWLINE_Inicialment l\'expressi\xc3\xb3 "fill de la germana de Shilhaha" (o Ilhaha) el primer rei va confondre als historiadors que van pensar que la l\xc3\xadnia success\xc3\xb2ria anava al nebot, per\xc3\xb2 en realitat era m\xc3\xa9s aviat un t\xc3\xadtol derivat de l\'enlla\xc3\xa7 entre el rei i la seva germana que donava legitimitat a la successi\xc3\xb3, com demostra que l\'expressi\xc3\xb3 fos usada segles despr\xc3\xa9s de la mort de Shilhaha, per exemple pels reis Untu-Napir (Indaddu Napir) o Hutush Iannak._NEWLINE_Una inscripci\xc3\xb3 de Shilhal Inannak, que enumera als seus predecessors que havien restaurat un temple, produeix certa confusi\xc3\xb3 al no estar esmentats en forma cronol\xc3\xb2gics, sin\xc3\xb3 seguint les l\xc3\xadnies success\xc3\xb2ries (l\xc3\xadnia directa, despr\xc3\xa9s les col\xc2\xb7laterals, encara que de vegades la col\xc2\xb7lateral precedeix a la directe per tenir major llegitimat). Aix\xc3\xad la l\xc3\xadnia a la inscripci\xc3\xb3 \xc3\xa9s Eparti (Ebarat), Shilhaha, Siruktuhshu, Siwepalar-Huppak, Kuk-Kirmash, Attahushu, Temti-Halki, i Kuk-Nashur, per\xc3\xb2 la l\xc3\xadnia directa \xc3\xa9s Eparti, Shilhaha, Siruktushu, Siwepalar-Huppak, i els seg\xc3\xbcents Kuk-Kirmash i Attahushu, no s\xc3\xb3n al lloc correcte perqu\xc3\xa8 van governar entre Shilhaha i Siruktuh; llavors Kuk-Kirmash fou un col\xc2\xb7lateral que a llista \xc3\xa9s designat com a "fill de Lankuku" (personatge desconegut que probablement no fou rei i segurament era un germ\xc3\xa0 d\'un rei que va morir sense fill o amb fills menors d\'edat); aix\xc3\xb2 ve confirmat per les inscripcions d\'alguns alts funcionaris que van servir sota aquest rei despr\xc3\xa9s d\'haver servit a Idaddu II, des\xc3\xa8 rei de Simashki, i per tant no va poder regnar al segle XV aC com se suposava. Temti-Halki i Kuk-Nashur, els dos darrers sukkalmahs coneguts, foren probablement de l\xc3\xadnia directa._NEWLINE_Tamb\xc3\xa9 una inscripci\xc3\xb3 d\'Attahushu fou considerada una prova que Eparti, Shilhaha, i Atta-hushu foren contemporanis (un triumvirat) per\xc3\xb2 modernes troballes de segells cil\xc3\xadndrics i inscripcions d\'alguns servents demostren que entre Shilhaha i Attahushu i va haver sis sukkalmahs (o sukkals): Palaishan, Kuk-Kirmash, Kuk-Sanit, Tem-Sanit, Kuk-Nakhkhunte, i Kuk-Nashr I, que van regnar vers el segle XX aC o XIX aC i no al segle XVI com s\'havia suposat._NEWLINE_Amb aquestes consideracions es pot reescriure la hist\xc3\xb2ria de la dinastia de Simashki iniciada amb Eparti quan es va establir a Susa despr\xc3\xa9s del regnat de Kindattu i la caiguda d\'Ur._NEWLINE_Idaddu I i Tan-Ruhurater II (que es va casar amb Mekubi, filla de Bilalama d\'Eshunna a Mesopot\xc3\xa0mia) van construir o restaurar temples a Susa. Eparti II va fundar la dinastia anomenada modernament dels Ep\xc3\xa0rtides. Els primers ep\xc3\xa0rtides van governar al mateix temps que els darrers reis de Shimashki Idaddu II, Idaddu-napir, i probablement Idaddu-temti. Eparti (II), fou doncs contemporani de la primera dinastia sukkalmah o sukkal._NEWLINE_El segon rei, Shilhaha \xc3\xa9s esmentat a dos documents del temps d\'Attahushu, contemporani de Sumuabum (1894-1881 aC), primer rei de la dinastia de Babilim o Babil\xc3\xb2nia. El darrer rei no ep\xc3\xa0rtida, Idaddu-Temti, nom\xc3\xa9s \xc3\xa9s conegut per la llista de reis. No se sap com es va dividir el poder perqu\xc3\xa8 Idaddu II i Idaddu-Napir estan testimoniats a Susa, Kuk-Kirmash porta el t\xc3\xadtol de sukkal d\'Elam, o de Simashki de Susa el que vol dir que va governar sobre tota la confederaci\xc3\xb3. Sembla probable que els darrers sim\xc3\xa0shquides governaren les parts orientals dels dominis i els primers ep\xc3\xa0rtides governaren les occidentals._NEWLINE_En temps d\'Eparti i Shilhaha, i alguns dels seus immediats successors, algun sobir\xc3\xa0 d\'estats sumeris va intentar recuperar Susa, entre ells se sap de l\'atac de Gungunum de Larsa vers el 1915 aC; potser a causa d\'aquest atac Attahushu va poder accedir al poder, ja que hi ha diverses indicacions de qu\xc3\xa8 fou un usurpador: a difer\xc3\xa8ncia dels seus predecessors no est\xc3\xa0 associat a cap altra sobir\xc3\xa0 en documents econ\xc3\xb2mics o jur\xc3\xaddics; els seus t\xc3\xadtols no s\xc3\xb3n els habituals, ja que encara que apareix com "fill de la germana d\'Ilhaha" (habitual per legitimar la successi\xc3\xb3 a posteriori) ell mateix es fa dir "pastor del poble de Susa", que no porta cap m\xc3\xa9s sobir\xc3\xa0, excepte Tetepmada que probablement fou un successor seu._NEWLINE_El nom de Siruktuh, que apareix a una tauleta, permet enlla\xc3\xa7ar la hist\xc3\xb2ria d\'Elam i la de Mesopot\xc3\xa0mia, ja que fou contemporani de Shamshiadad I (vers 1815-1780 aC)._NEWLINE_El m\xc3\xa9s conegut dels reis \xc3\xa9s Siwepalar-Huppak, que per algun temps (almenys dos anys) fou el sobir\xc3\xa0 m\xc3\xa9s poder\xc3\xb3s de la zona. Segons les tauletes de Mari, sobirans com Zimrilin de Mari o Hammurabi de Babil\xc3\xb2nia es van dirigir a ell com a "pare" i entre ells s\'anomenaven germans mentre usaven la paraula "fill" pels reis de menys import\xc3\xa0ncia. Les intervencions a Mesopot\xc3\xa0mia de Siwepalar-huppak i el seu germ\xc3\xa0 i successor Kuduzulush (que van arribar fins a Alep) no van tenir continu\xc3\xaftat i Siwepalar-huppak fou derrotat per una alian\xc3\xa7a dirigida per Hammurabi, que va posar fi a l\'expansi\xc3\xb3 elamita cap a Mesopot\xc3\xa0mia._NEWLINE_El regnat de Kutur-Nakhunte I i els seus tretze successors com a sukkalmah or sukkal van acabar amb Kuk-Nashur III, el darrer rei conegut testimoniat a documents jur\xc3\xaddics i econ\xc3\xb2mics de Susa i en alguna inscripci\xc3\xb3 reial. En el seu temps no consta cap activitat militar i el pa\xc3\xads sembla estar a\xc3\xafllat; nombrosos noms de pr\xc3\xadnceps apareixen al mateix temps: Kutur-Nakhunte \xc3\xa9s associat amb cinc hereus potencials: Attamera-Halki, Tata, Lila-Irtash, Temti-Agun, i Kutir-Shilhaha; els dos darrers van arribar a ser reis; despr\xc3\xa9s va seguir Kuk-Nashur II, contemporani de Ammisaduqa de Babil\xc3\xb2nia (vers 1647-1626 aC); Temtiraptash, Simutwartash II, Kuduzulush II i Sirtuh van ser reis per\xc3\xb2 l\'ordre segur no es pot establir. Els tres darrers reis Tan-Uli i els seus dos fills Temti-Halki i Kuk-Nashur III van portar tots el t\xc3\xadtol de "fill de la germana d\'Ilhaha" i no hi ha cap document que els enllaci amb els anteriors._NEWLINE_Aquesta dinastia, caracteritzada per la seva duraci\xc3\xb3, es va anar semititzant progressivament. Des del 2000 aC Susa va esdevenir el major centre del regne. Els elamites no van imposar la seva llengua als susians (la gran majoria dels documents excavats a Susa s\xc3\xb3n en llengua acadiana) ni tampoc els seus deus (Inshushinak, de\xc3\xaftat tutelar de la ciutat, mentre que la pres\xc3\xa8ncia dels d\xc3\xa9us elamites era rara); el t\xc3\xadtol de rei d\'Anshan i Susa que portava Eparti fou abandonat aviat per t\xc3\xadtols que portaven els governadors sumeris a Susiana en el per\xc3\xadode d\'Ur._NEWLINE_El rei era el sukkalmah i tenia el poder suprem. Delegava alguns poder en els seus fills que portaven t\xc3\xadtol de sukkal d\'Elam i de Simashki si governaven prov\xc3\xadncies oriental, o sukkal de Susa (equivalent a rei de Susa) si governaven a la Susiana._NEWLINE_La successi\xc3\xb3 al tron es basava a la primogenitura del mascle, per\xc3\xb2 la legitimitat venia donada pel grau d\'endog\xc3\xa0mia sobre l\'exog\xc3\xa0mia. El m\xc3\xa9s leg\xc3\xadtim era el que naixia de la uni\xc3\xb3 d\'un rei amb la seva germana; el que naixia de la uni\xc3\xb3 amb una princesa elamita era leg\xc3\xadtim per\xc3\xb2 amb menys grau de legitimitat. Un fill gran nascut d\'un matrimoni amb una princesa de fora la fam\xc3\xadlia reial perdia la prefer\xc3\xa8ncia en favor d\'un fill m\xc3\xa9s jove per\xc3\xb2 d\'una princesa de la fam\xc3\xadlia; el m\xc3\xa9s preferent era el nascut de la germana del rei (aquest fou el cas amb Hutelutsh-Inshushinak que era fill probablement de Shutruk-Nakhunte i de la seva germana Nahunteutu, durant la dinastia Shutr\xc3\xbaquida). Si el rei no tenia fills mascles o eren massa joves per regnar el poder passava a una branca col\xc2\xb7lateral.'